Imtella' Marzu 22, 2021 - Aġġornata 22 Ta' Marzu, 2021 8:02am L-ex President Amerikan, Donald Trump jaf fi żmien qasir jerġa' jsib ruħu fuq il-mezzi soċjali. Ma' Fox News, konsulent ta' Trump, Jason Miller qal li jaħseb li fi żmien xahrejn jew tlieta se naraw ir-ritorn ta' Trump fil-mezzi soċjali. Jidher li Trump se jagħmel ir-ritorn tiegħu bi pjataforma ġdida. Skont Jason Miller din il-pjattaforma se tagħti laqta ġdida lill-mezzi soċjali. Trump kien ġie sospiż minn Twitter u Facebook f'Jannar li għadda wara r-rewwixti fil-Capitol, f'Washington DC. L-attakk li kien seħħ fis-6 ta' Jannar minn segwaċi ta' Trump ħalla ħames persuni, inkluż pulizija mejta. Xi jiem wara, Twitter issospenda l-account ta' Trump. Trump kien għamel aktar minn 10 snin juża Twitter biex iwassal il-messaġġ tiegħu mingħajr ma juża l-midja tradizzjonali. Huwa kellu mad-90 miljun segwaċi fuq Twitter. Wara din l-aħbar li ta Jason Miller, il-mistoqsija hija jekk nafux liema pjattaforma jrid juża Trump. Sa issa jidher li ma hemmx tweġiba. Kulma qal Miller huwa li kulħadd qed jistenna u jsegwi x'se jagħmel Trump. Qal li Trump kellu laqgħat importanti, b'diversi kumpaniji diġà kellmu lil Trump. Miller qal ukoll li din il-pjattaforma ġdida se tkun kbira u qed jistenna li Trump jiġbed miljuni ta' nies.